REPUBLIKA SRBIJA

NARODNA SKUPŠTINA

Odbor za ustavna pitanja i zakonodavstvo

04 broj 011-2323/21-2

22. septembar 2022. godine

B e o g r a d

USTAVNOM SUDU REPUBLIKE SRBIJE

 *BEOGRAD*

Bulevar Kralja Aleksandra 15

 Odbor za ustavna pitanja i zakonodavstvo Narodne skupštine Republike Srbije, na sednici održanoj 22. septembra 2022. godine, povodom podnete inicijative za pokretanje postupka za ocenu ustavnosti odredbe člana 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 - US, 132/14, 145/14, 83/18, 31/19, 37/19 - dr. zakon i 9/20), člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i člana 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), odlučio je da dostavi Ustavnom sudu sledeći

ODGOVOR

 Udruženje Građanska čitaonica „Libergraf”, sa sedištem u Užicu, ul. Dimitrija Tucovića br. 17, matični broj: 17213466, PIB: 101782575, čiji je zastupnik Vladan Sinđić, preko punomoćnika, advokata Petra Učajeva iz Beograda, ul. Novopazarska br. 41. podnelo je Ustavnom sudu Republike Srbije inicijativu za pokretanje postupka za ocenu ustavnosti odredbe člana 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 US, 132/14, 145/14, 83/18, 31/19, 37/19 - dr. zakon i 9/20), člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i člana 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), a kao razlog za ocenu ustavnosti podnosilac je istakao da:

 „Navedene odredbe člana 8a Zakona o planiranju i izgradnji nisu u saglasnosti sa odredbom člana 19. Ustava Republike Srbije. Odredbama člana 8a Zakona o planiranju i izgradnji uvodi se nejednakost građana u pogledu prava na pokretanje i učešće u postupcima za izdavanje akata u ostvarivanju prava na izgradnju i korišćenje objekata koji se vode pred nadležnim državnim organima, jer ogroman broj građana na ovaj način biva uskraćen za mogućnost neposrednog obraćanja nadležnim državnim organima povodom ostvarivanja navedenih prava, imajući u vidu da mnogi građani nisu kvalifikovani za razmenu dokumenata i podnesaka elektronskim putem. Odredbe člana 8a imaju odlike diskriminatornih zakonskih odredbi jer se istima uskraćuje pravo na jednaku zakonsku zaštitu građana koji nisu kvalifikovani za razmenu dokumenata i podnesaka elektronskim putem. Naime veliki broj ovih građana nije u materijalnoj mogućnosti da plati stručno lice radi pružanja pomoći prilikom podnošenja elektronskog dokumenta, tj. stručno lice koje će elektronski dokument podneti u ime i za račun građanina koji zbog svojih godina ili drugog ličnog svojstva nije u mogućnosti da lično preduzme tu radnju. Takođe obraćamo se Ustavnom sudu sa inicijativom da Ustavni sud pokrene postupak za ocenjivanje ustavnosti odredbe člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i člana 109 Zakona o izmenama i dopunama Zakona o planiranju i izgradnji („Službeni glasnik RS”, broj 83/18), koje odredbe imaju identičnu sadržinu i glase „Odredbe drugih zakona kojima se na drugačiji način uređuju pitanja koja su predmet uređivanja ovog zakona neće se primenjivati, osim zakona i propisa kojima se uređuje zaštita životne sredine”, kojima je narušen opšteprihvaćeni princip da poseban zakon derogira opšti čime je stvorena kolizija zakonskih pravnih normi na štetu pravne sigurnosti.” Da su odredbom člana 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 - US, 132/14, 145/14, 83/18, 31/19, 37/19 - dr. zakon i 9/20) povređene odredbe čl. 19, 20, 21. i 36. Ustava, a odredbama člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i člana 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), povređene odredbe čl. 89, 97, 194. i 198. Ustava Republike Srbije.”

 S tim u vezi ukazujemo na sledeće:

 Članom 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 - US, 132/14, 145/14, 83/18, 31/19, 37/19 - dr. zakon, 9/20 i 52/21), propisano je:

 „Razmena dokumenata i podnesaka u objedinjenoj proceduri obavlja se elektronskim putem osim za dokumente i podneske koji sadrže tajne podatke i koji su označeni stepenom tajnosti u skladu sa propisima kojima se uređuje tajnost podataka.

 Sva akta koja u vezi sa objedinjenom procedurom donose nadležni organi i imaoci javnih ovlašćenja, kao i podnesci i dokumenti koji se dostavljaju u objedinjenoj proceduri, uključujući i tehničku dokumentaciju, dostavljaju se u formi elektronskog dokumenta.

 Ako se u objedinjenoj proceduri dostavlja akt, odnosno dokument koji je prethodno izvorno sačinjen u papirnoj formi, dostavlja se primerak tog akta, odnosno dokumenta koji je digitalizovan i overen u skladu sa zakonom kojim se uređuje elektronsko poslovanje.

 Digitalizaciju dokumenta u skladu sa stavom 3. ovog člana za potrebe sprovođenja objedinjene procedure, pored lica utvrđenih zakonom koji uređuje elektronsko poslovanje, može izvršiti i lice sa licencom odgovornog projektanta, upisano u odgovarajući strukovni registar ili advokat upisan u imenik advokata, ako to lice svojim kvalifikovanim elektronskim potpisom istovremeno potpisuje i podnesak u objedinjenoj proceduri uz koji se taj akt, odnosno dokument dostavlja.

 Provera da li je podnesak iz stava 4. ovog člana potpisan i validovan elektronskim potpisom, kao i podnesaka i dokumenata koji se dostavljaju u objedinjenoj proceduri, uključujući i tehničku dokumentaciju, vrši se automatski prilikom podnošenja zahteva, razmene dokumenata i podnesaka kroz centralnu evidenciju objedinjene procedure.

 Izuzetno od stava 2. ovog člana, lice registrovano za korišćenje usluga elektronske uprave podnesak može podneti i preko portala e-Uprava, u skladu sa zakonom kojim se uređuje elektronska uprava, u kom slučaju se identifikacija podnosioca vrši u skladu sa tim zakonom.

 Izuzetno od st. 2. i 3. ovog člana, treće lice koje traži da mu se u objedinjenoj proceduri prizna svojstvo stranke u postupku, odnosno ako na odluke donete u tom postupku izjavljuje pravne lekove, nije dužno da koristi elektronske dokumente, niti da se nadležnom organu obraća elektronskim putem.

 Ako nadležni organ u slučaju iz stava 6. ovog člana primi podnesak i dokument u papirnoj formi, dužan je da isti digitalizuje i da potvrdi istovetnost te kopije originalu, čime kopija dobija istu dokaznu snagu kao original u okviru sprovođenja tog postupka.

 Ministar nadležan za poslove građevinarstva bliže uređuje način razmene dokumenata i podnesaka iz stava 1. ovog člana i formu u kojoj se dostavljaju tehnička dokumentacija i akta iz stava 2. ovog člana.”

 Članom 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i članom 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), propisano je:

 „Odredbe drugih zakona kojima se na drugačiji način uređuju pitanja koja su predmet uređivanja ovog zakona neće se primenjivati, osim zakona i propisa kojima se uređuje zaštita životne sredine.”

 Članom 19. Ustava Republike Srbije propisano je:

 „Jemstva neotuđivih ljudskih i manjinskih prava u Ustavu služe očuvanju ljudskog dostojanstva i ostvarenju pune slobode i jednakosti svakog pojedinca u pravednom, otvorenom i demokratskom društvu, zasnovanom na načelu vladavine prava.”

 Članom 20. Ustava Republike Srbije propisano je:

 „Ljudska i manjinska prava zajemčena Ustavom mogu zakonom biti ograničena ako ograničenje dopušta Ustav, u svrhe radi kojih ga Ustav dopušta, u obimu neophodnom da se ustavna svrha ograničenja zadovolji u demokratskom društvu i bez zadiranja u suštinu zajemčenog prava.

 Dostignuti nivo ljudskih i manjinskih prava ne može se smanjivati.

 Pri ograničavanju ljudskih i manjinskih prava, svi državni organi, a naročito sudovi, dužni su da vode računa o suštini prava koje se ograničava, važnosti svrhe ograničenja, prirodi i obimu ograničenja, odnosu ograničenja sa svrhom ograničenja i o tome da li postoji način da se svrha ograničenja postigne manjim ograničenjem prava.”

 Članom 21. Ustava Republike Srbije propisano je:

 „Pred Ustavom i zakonom svi su jednaki.

 Svako ima pravo na jednaku zakonsku zaštitu, bez diskriminacije.

 Zabranjena je svaka diskriminacija, neposredna ili posredna, po bilo kom osnovu, a naročito po osnovu rase, pola, nacionalne pripadnosti, društvenog porekla, rođenja, veroispovesti, političkog ili drugog uverenja, imovnog stanja, kulture, jezika, starosti i psihičkog ili fizičkog invaliditeta.

 Ne smatraju se diskriminacijom posebne mere koje Republika Srbija može uvesti radi postizanja pune ravnopravnosti lica ili grupe lica koja su suštinski u nejednakom položaju sa ostalim građanima.”

 Članom 36. Ustava Republike Srbije propisano je:

 „Jemči se jednaka zaštita prava pred sudovima i drugim državnim organima, imaocima javnih ovlašćenja i organima autonomne pokrajine i jedinica lokalne samouprave.

 Svako ima pravo na žalbu ili drugo pravno sredstvo protiv odluke kojom se odlučuje o njegovom pravu, obavezi ili na zakonu zasnovanom interesu.”

 Članom 89. Ustava Republike Srbije propisano je:

 „Svako je dužan da čuva prirodne retkosti i naučno, kulturno i istorijsko nasleđe, kao dobra od opšteg interesa, u skladu sa zakonom.

 Posebna odgovornost za očuvanje nasleđa je na Republici Srbiji, autonomnim pokrajinama i jedinicama lokalne samouprave.”

 Članom 97. Ustava Republike Srbije propisano je:

 „Republika Srbija uređuje i obezbeđuje:

 1. suverenost, nezavisnost, teritorijalnu celovitost i bezbednost Republike Srbije, njen međunarodni položaj i odnose sa drugim državama i međunarodnim organizacijama;

 2. ostvarivanje i zaštitu sloboda i prava građana; ustavnost i zakonitost; postupak pred sudovima i drugim državnim organima; odgovornost i sankcije za povredu sloboda i prava građana utvrđenih Ustavom i za povredu zakona, drugih propisa i opštih akata; amnestije i pomilovanja za krivična dela;

 3. teritorijalnu organizaciju Republike Srbije; sistem lokalne samouprave;

 4. odbranu i bezbednost Republike Srbije i njenih građana; mere za slučaj vanrednog stanja;

 5. sistem prelaska granice i kontrole prometa roba, usluga i putničkog saobraćaja preko granice; položaj stranaca i stranih pravnih lica;

 6. jedinstveno tržište; pravni položaj privrednih subjekata; sistem obavljanja pojedinih privrednih i drugih delatnosti; robne rezerve; monetarni, bankarski, devizni i carinski sistem; ekonomske odnose sa inostranstvom; sistem kreditnih odnosa sa inostranstvom; poreski sistem;

 7. svojinske i obligacione odnose i zaštitu svih oblika svojine;

 8. sistem u oblasti radnih odnosa, zaštite na radu, zapošljavanja, socijalnog osiguranja i drugih oblika socijalne sigurnosti; druge ekonomske i socijalne odnose od opšteg interesa;

 9. održivi razvoj; sistem zaštite i unapređenja životne sredine; zaštitu i unapređivanje biljnog i životinjskog sveta; proizvodnju, promet i prevoz oružja, otrovnih, zapaljivih, eksplozivnih, radioaktivnih i drugih opasnih materija;

 10. sistem u oblastima zdravstva, socijalne zaštite, boračke i invalidske zaštite, brige o deci, obrazovanja, kulture i zaštite kulturnih dobara, sporta, javnog informisanja; sistem javnih službi;

 11. kontrolu zakonitosti raspolaganja sredstvima pravnih lica; finansijsku reviziju javnih sredstava; prikupljanje statističkih i drugih podataka od opšteg interesa;

 12. razvoj Republike Srbije, politiku i mere za podsticanje ravnomernog razvoja pojedinih delova Republike Srbije, uključujući i razvoj nedovoljno razvijenih područja; organizaciju i korišćenje prostora; naučno-tehnološki razvoj;

 13. režim i bezbednost u svim vrstama saobraćaja;

 14. praznike i odlikovanja Republike Srbije;

 15. finansiranje ostvarivanja prava i dužnosti Republike Srbije, utvrđenih Ustavom i zakonom;

 16. organizaciju, nadležnost i rad republičkih organa;

 17. druge odnose od interesa za Republiku Srbiju, u skladu s Ustavom.”

 Članom 194. Ustava Republike Srbije propisano je:

 „Pravni poredak Republike Srbije je jedinstven.

 Ustav je najviši pravni akt Republike Srbije.

 Svi zakoni i drugi opšti akti doneti u Republici Srbiji moraju biti saglasni sa Ustavom.

 Potvrđeni međunarodni ugovori i opšteprihvaćena pravila međunarodnog prava deo su pravnog poretka Republike Srbije. Potvrđeni međunarodni ugovori ne smeju biti u suprotnosti sa Ustavom.

 Zakoni i drugi opšti akti doneti u Republici Srbiji ne smeju biti u suprotnosti sa potvrđenim međunarodnim ugovorima i opšteprihvaćenim pravilima međunarodnog prava.”

 Članom 198. Ustava Republike Srbije propisano je:

 „Pojedinačni akti i radnje državnih organa, organizacija kojima su poverena javna ovlašćenja, organa autonomnih pokrajina i jedinica lokalne samouprave, moraju biti zasnovani na zakonu.

 Zakonitost konačnih pojedinačnih akata kojima se odlučuje o pravu, obavezi ili na zakonu zasnovanom interesu podleže preispitivanju pred sudom u upravnom sporu, ako u određenom slučaju zakonom nije predviđena drugačija sudska zaštita.”

 Odredba člana 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 - US, 132/14, 145/14, 83/18, 31/19, 37/19 - dr. zakon, 9/20 i 52/21), uvedena je u pravni sistem Republike Srbije izmenama i dopunama Zakona o planiranju i izgradnji („Službeni glasnik RS”, broj 132/14) od 9. decembra 2014. godine, a istom je propisana obaveza razmene dokumenata i podnesaka u objedinjenoj proceduri elektronskim putem, a stupila je na pravnu snagu 1. januara 2016. godine.

 Od 1. januara 2016. godine, svi postupci u postupku izgradnje objekata (izdavanje lokacijskih uslova; izdavanje građevinske dozvole; prijava radova; izdavanje upotrebne dozvole; pribavljanje uslova za projektovanje, odnosno priključenje objekata na infrastrukturnu mrežu; pribavljanje isprava i drugih dokumenata koje izdaju imaoci javnih ovlašćenja, a uslov su za izgradnju objekata, odnosno za izdavanje lokacijskih uslova, građevinske dozvole i upotrebne dozvole, kao i obezbeđenje uslova za priključenje na infrastrukturnu mrežu i upis prava svojine na izgrađenom objektu i za utvrđivanje kućnog broja) vode se u objedinjenoj proceduri, elektronskim putem.

 Primena ovih odredaba, što je pokazala dosadašnja analiza koja je bila i predmet izveštaja Ministarstva građevinarstva, saobraćaja i infrastrukture dostavljenih Vladi, pokazala je pozitivne efekte odmah nakon uvođenja. Sistem za elektronsko izdavanje akata u objedinjenoj proceduri nesmetano funkcioniše na celoj teritoriji Republike Srbije. Efekti reforme i uvođenja sistema Centralne evidencije objedinjenih procedura najbolje se ogledaju u konstantnom trendu rasta broja izdatih akata iz oblasti građenja. Poređenja radi, u 2012. godini izdato je 7.267 građevinskih dozvola, a u 2020. godini 24.624 elektronske građevinske dozvole (što je četiri puta više u odnosu na period pre uvođenja sprovođenja objedinjene procedure elektronskim putem). U 2020. godini, izdato je 15.609 lokacijskih uslova i 5.278 upotrebnih dozvola. Uvođenjem objedinjene procedure i sistema podnošenja i izdavanja akata u elektronskoj formi, ubrzana je i učinjena efikasnijom celokupna procedura od momenta izdavanja lokacijskih uslova koji su prvi korak u postupku izgradnje objekta, do upisa izgrađenog objekta u katastru nepokretnosti. Umanjeni su i troškovi, s obzirom da se ranije celokupna tehnička dokumentacija sačinjavala u papirnoj formi, a imajući u vidu da u praksi tehnička dokumentacija ima i po nekoliko stotina strana i da se svaki tehnički dokument mora sačiniti u najmanje tri primerka za potrebe investitora, izvođača radova, kao i nadležnog organa, za podnosioce zahteva je ekonomski povoljnije da dokumenta sačinjavaju u elektronskoj formi umesto da stotine, a ponekad i hiljade stranica dokumentacije štampaju i zatim fizički podnose nadležnim organima.

 Za podnošenje zahteva i potpisivanje akata u objedinjenoj proceduri potrebno da podnosilac, odnosno lice koje je ovlašćeno ima kvalifikovani elektronski sertifikat, prema podacima dostupnim na internet stranici Privredne komore Srbije odnosno JP „Pošta Srbije”, Beograd koje su među ovlašćenim institucijama za izdavanje kvalifikovanog elektronskog seritfikata, troškovi izdavanja elektronskog seritifikata, kreću se između 3.000 i 5.000 dinara. Kvalifikovani elektronski sertifikat se može koristiti u svim postupcima koji se vode u elektronskoj upravi, ne samo za podnošenje zahteva u objedinjenoj proceduri.

 Imajući u vidu da svako lice može zahtevati izdavanje kvalifikovanog elektronskog sertifikata, odredba člana 8a Zakona o planiranju i izgradnji („Službeni glasnik RS”, br. 72/09, 81/09 - ispravka, 64/10 - US, 24/11, 121/12, 42/13 - US, 50/13 - US, 98/13 - US, 132/14, 145/14, 83/18, 31/19, 37/19 - dr. zakon, 9/20 i 52/21), ukazujemo da navedena odredba nije u suprotnosti sa Ustavom Republike Srbije.

 Odredbom člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i odredbom člana 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), propisano je da se odredbe drugih zakona kojima se na drugačiji način uređuju pitanja koja su predmet uređivanja ovog zakona neće primenjivati, osim zakona i propisa kojima se uređuje zaštita životne sredine. S tim u vezi ukazujemo da se navedenim odredbama ne zadire se oblast materije koju uređuju posebni zakoni.

 Članom 1. Zakona o planiranju i izgradnji propisano je da se ovim zakonom uređuju: uslovi i način uređenja prostora, uređivanje i korišćenje građevinskog zemljišta i izgradnja objekata; vršenje nadzora nad primenom odredaba ovog zakona i inspekcijski nadzor; druga pitanja od značaja za uređenje prostora, uređivanje i korišćenje građevinskog zemljišta i za izgradnju objekata (stav 1) i da se odredbe ovog zakona ne odnose na planiranje i uređenje prostora, odnosno izgradnju i uklanjanje objekata koji se u smislu zakona kojim se uređuje odbrana smatraju vojnim kompleksima, odnosno vojnim objektima, kao i na izgradnju objekata koji se u smislu zakona kojim se uređuje rudarstvo smatraju rudarskim objektima, postrojenjima i uređajima (stav 2).

 Odredbama čl. 14-23. Zakona o planiranju i izgradnji, koje uređuju oblast prostornog planiranja, propisana je sadržina planskih dokumenata i njihovi sastavni delovi, odnosno pravila uređenja i građenja (između ostalih i uslovi zaštite kulturnih dobara).

 Zakonom o planiranju i izgradnji je propisana obaveza pribavljanja lokacijskih uslova prethodno izgradnji objekta, odnosno izvođenju radova. Član 53a stav 1. Zakona o planiranju i izgradnji propisuje da lokacijski uslovi sadrže sve urbanističke, tehničke i druge uslove i podatke potrebne za izradu idejnog projekta, projekta za građevinsku dozvolu i projekta za izvođenje, u skladu sa ovim zakonom i izdaju se za katastarsku parcelu koja ispunjava uslove za građevinsku parcelu. Član 54. stav 1. Zakona o planiranju i izgradnji propisuje da ako planski dokument, odnosno separat, ne sadrži mogućnosti, ograničenja i uslove za izgradnju objekata, odnosno sve uslove za priključenje na komunalnu, saobraćajnu i ostalu infrastrukturu, nadležni organ te uslove pribavlja po službenoj dužnosti, o trošku podnosioca zahteva uz naknadu stvarnih troškova izdavanja. Imaoci javnih ovlašćenja dužni su da te uslove po zahtevu nadležnog organa dostave u roku od 15 dana od dana prijema zahteva. Odredbom člana 53a stav 8. Zakona o planiranju i izgradnji, propisan je izuzetak da investitor nije dužan da pribavi lokacijske uslove u slučaju kada izvodi radove na investicionom održavanju objekta i uklanjanju prepreka za osobe sa invaliditetom, radove kojima se ne menja spoljni izgled, ne povećava broj funkcionalnih jedinica i kapacitet instalacija, kada vrši adaptaciju, sanaciju, građenje zidanih ograda, kao i u svim ostalim slučajevima izvođenja radova kojima se ne vrši priključenje na komunalnu infrastrukturu odnosno ne menjaju kapaciteti i funkcionalnost postojećih priključaka na infrastrukturnu mrežu, osim ako je ovim zakonom ili propisom kojim se uređuju lokacijski uslovi propisano drugačije.

 U skladu sa odredbama Zakona o planiranju i izgradnji, predviđeno je da Planski dokument sadrži pravila uređenja i građenja, odnosno sve uslove za katastarsku parcelu na kojoj se gradi, odnosno izvode radovi, koje izdaju organi odnosno organizacije u skladu sa odredbama drugih zakona (npr. zaštita kulturnih dobara, zaštite životne sredine, energetski kapaciteti i postojeći energetski objekti, putevi i sl.). Lokacijski uslovi, koji su uslov bez koga se ne može pristupiti izgradnji objekata, odnosno izvođenju radova, osim u situacijama koje su izričito propisane zakonom, donose se na osnovu planskog dokumenta, a ukoliko planski dokument ne sadrži sve uslove za projektovanje odnosno izgradnju objekata, nadležni organi su dužni da iste pribave u skladu sa odredbama Zakona o planiranju i izgradnji od nadležnih imalaca javnih ovlašćenja. Primenom uslova iz planskog dokumenta, odnosno (ukoliko planski dokument ne sadrži sve uslove) uslova imalaca javnih ovlašćenja obezbeđuje se primena drugih zakona u delu koji se odnosi na izgradnju objekata.

 U vezi sa navedenim, ukazujemo da je odredbama Zakona o planiranju i izgradnji na sistemski način uređena oblast planiranja i uređenja prostora odnosno izgradnje objekata, odnosno da se odredbom člana 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i odredbom člana 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), a u skladu sa ustavnim načelom jedinstva pravnog poretka, ne propisuje mogućnost da se na drugačiji način posebnim zakonom urede ista pitanja koja su predmet uređivanja Zakona o planiranju i izgradnji.

 Iz navedenog proizlazi da član 134. Zakona o izmenama i dopunama Zakona o planiranju i izgradnji („Službeni glasnik RS”, broj 132/14) i član 109. Zakona o izmenama i dopunama Zakona o planiranju i izgradnji („Službeni glasnik RS”, broj 83/18), nisu u suprotnosti sa citiranim odredbama Ustava Republike Srbije, kao ni u suprotnosti sa citiranom odredbom Zakona o planiranju i izgradnji.

 Imajući u vidu napred izneto Odbor je mišljenja da je podneta inicijativa neosnovana.

 PREDSEDNIK

 Jelena Žarić Kovačević